CELEX: 32019D1203
Language: ro
Date: 2019-07-12 00:00:00
Title: Decizia de punere în aplicare (UE) 2019/1203 a Comisiei din 12 iulie 2019 de stabilire a faptului că o suspendare temporară a taxei vamale preferențiale nu este adecvată pentru importurile de banane originare din Guatemala

15.7.2019   
               
               
                  RO
               
               
                  Jurnalul Oficial al Uniunii Europene
               
               
                  L 189/73
               
            
         DECIZIA DE PUNERE ÎN APLICARE (UE) 2019/1203 A COMISIEI
         din 12 iulie 2019
         de stabilire a faptului că o suspendare temporară a taxei vamale preferențiale nu este adecvată pentru importurile de banane originare din Guatemala
         COMISIA EUROPEANĂ,
         având în vedere Tratatul privind Uniunea Europeană și Tratatul privind funcționarea Uniunii Europene,
         având în vedere Regulamentul (UE) nr. 20/2013 al Parlamentului European și al Consiliului din 15 ianuarie 2013 de aplicare a clauzei de salvgardare bilaterală și a mecanismului de stabilizare pentru banane din Acordul de instituire a unei asocieri între Uniunea Europeană și statele membre ale acesteia, pe de o parte, și America Centrală, pe de altă parte (1), în special articolul 15 alineatul (2),
         întrucât:
         
                     (1)
                  
                  
                     Acordul de instituire a unei asocieri între Uniunea Europeană și statele membre ale acesteia, pe de o parte, și America Centrală, pe de altă parte (2) (denumit în continuare „acordul”) a introdus un mecanism de stabilizare pentru banane, care a început să se aplice în mod provizoriu în țările din America Centrală în cursul anului 2013, iar în Guatemala, mai precis, la 1 august 2013.
                  
               
                     (2)
                  
                  
                     Mecanismul de stabilizare pentru banane, instituit prin Regulamentul (UE) nr. 20/2013, stabilește că, în cazul în care una dintre țările implicate atinge un anumit volum de declanșare stabilit pentru importurile de banane proaspete (rubrica 0803 90 10 din Nomenclatura combinată a Uniunii Europene din 1 ianuarie 2012), Comisia adoptă un act de punere în aplicare care prevede, fie că se suspendă temporar taxa vamală preferențială aplicată importurilor de banane proaspete originare din țara respectivă, fie că o astfel de suspendare nu este adecvată.
                  
               
                     (3)
                  
                  
                     La 13 mai 2019, importurile în Uniune de banane proaspete originare din Guatemala au atins 78 133 de tone și au depășit volumul de declanșare de 72 500 de tone stabilit pentru importuri, astfel cum se prevede în anexa la Regulamentul (UE) nr. 20/2013.
                  
               
                     (4)
                  
                  
                     În temeiul articolului 15 alineatul (3) din Regulamentul (UE) nr. 20/2013, Comisia a analizat impactul importurilor în cauză asupra situației pieței bananelor din Uniune pentru a decide dacă taxele vamale preferențiale ar trebui sau nu să fie suspendate. Comisia a examinat efectul importurilor respective asupra nivelului prețurilor din Uniune, evoluția importurilor din alte surse și stabilitatea generală a pieței Uniunii pentru bananele proaspete.
                  
               
                     (5)
                  
                  
                     Când a fost depășit volumul de declanșare stabilit pentru 2019, importurile de banane proaspete din Guatemala reprezentau 4,5 % din importurile în Uniune de banane proaspete care fac obiectul mecanismului de stabilizare pentru banane.
                  
               
                     (6)
                  
                  
                     Totodată, importurile din mari țări exportatoare cu care Uniunea are și un acord de liber schimb, în special Columbia, Ecuador și Costa Rica, s-au ridicat la 26 %, 30 % și, respectiv, la 27 % din volumele lor de declanșare stabilite pentru importuri. Până în prezent, în special importurile din Costa Rica au fost mai mici decât în anii precedenți. Cantitățile „neutilizate” în cadrul mecanismului de stabilizare, care se ridică la aproximativ 4,5 milioane de tone, sunt mult mai mari decât totalul importurilor din Guatemala, care se ridică la 78 133 de tone.
                  
               
                     (7)
                  
                  
                     Prețul de import de banane proaspete din Guatemala a fost, în medie, de 630 EUR/tonă în primul trimestru al anului 2019, adică cu 3,4 % mai mic decât prețul mediu de 652 EUR/tonă pentru celelalte importuri de banane proaspete în Uniune în aceeași perioadă. În primul trimestru al anului 2018, prețul mediu al importurilor de banane din Guatemala a fost cu 21,7 % mai mic decât celelalte prețuri.
                  
               
                     (8)
                  
                  
                     În acest context, chiar dacă prețul mediu cu ridicata de 970 EUR/tonă pentru banane, de toate originile, în primul trimestru al anului 2019 a fost cu 7,6 % mai mic decât prețul corespunzător din primul trimestru al anului 2018, și anume 970 EUR/tonă în primul trimestru al anului 2019, comparativ cu 1 050 EUR/tonă în primul trimestru al anului 2018, prețul mediu cu ridicata pentru bananele produse în Uniune în primul trimestru al anului 2019 a fost cu 9,4 % mai mare decât în primul trimestru al anului 2018, și anume 1 111 EUR/tonă în primul caz, comparativ cu 1 007 EUR/tonă în cazul din urmă.
                  
               
                     (9)
                  
                  
                     Întrucât sunt mici, importurile de banane din Guatemala nu au avut un impact asupra prețului de piață al bananelor din Uniune. Prin urmare, nu există niciun indiciu că stabilitatea pieței Uniunii ar fi fost perturbată de importurile de banane proaspete din Guatemala în plus față de volumul anual de declanșare stabilit și nici că acestea ar fi avut un impact semnificativ asupra situației producătorilor din Uniune.
                  
               
                     (10)
                  
                  
                     În plus, nu există niciun indiciu privind o amenințare de deteriorare gravă a pieței Uniunii sau o deteriorare gravă a situației economice a regiunilor ultraperiferice ale Uniunii în luna aprilie 2019.
                  
               
                     (11)
                  
                  
                     Prin urmare, suspendarea taxei vamale preferențiale aferente importurilor de banane originare din Guatemala nu pare a fi adecvată în acest stadiu.
                  
               
                     (12)
                  
                  
                     Ar trebui reamintit faptul că, în 2018, importurile din Guatemala au depășit, la data de 10 septembrie, volumul de declanșare anual stabilit și că, până la sfârșitul anului respectiv, ele au atins nivelul de 150 000 de tone. Cu toate acestea, Comisia a concluzionat în analiza sa ulterioară că nici aceste importuri, nici alte importuri provenind din țări care fac obiectul mecanismului de stabilizare nu au cauzat perturbări pe piața Uniunii.
                  
               
                     (13)
                  
                  
                     Dat fiind că volumul de declanșare anual a fost deja depășit din mai 2019 și cu toate că importurile totale din Guatemala pe piața Uniunii sunt mici, Comisia își va continua activitatea de monitorizare în această privință și s-ar putea să adopte ulterior măsuri, dacă va fi cazul.
                  
               
                     (14)
                  
                  
                     În temeiul articolului 14 alineatul (4) din Regulamentul (UE) nr. 20/2013, prezenta decizie ar trebui să intre în vigoare în regim de urgență,
                  
               ADOPTĂ PREZENTA DECIZIE:
         
            Articolul 1
            Suspendarea temporară a taxei vamale preferențiale la importurile de banane proaspete încadrate la rubrica 0803 90 10 din Nomenclatura combinată a Uniunii Europene și originare din Guatemala nu este adecvată.
         
         
            Articolul 2
            Prezenta decizie intră în vigoare la data publicării în Jurnalul Oficial al Uniunii Europene.
         
         
            Adoptată la Bruxelles, 12 iulie 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 17, 19.1.2013, p. 13.
         
            (2)  Acordul de instituire a unei asocieri între Uniunea Europeană și statele membre ale acesteia, pe de o parte, și America Centrală, pe de altă parte (JO L 346, 15.12.2012, p. 3).